Boetebessie help baba langs snelweg vangAmanda Fojo en ŉ verpleegster saam met die pasgebore babaseuntjie. Foto: ANA ŉ Kaapstadse verkeersbeampte moes Vrydagoggend help om ŉ baba op die N2-snelweg in die lewe te bring. Richard Coleman, woordvoerder van die Kaapstad-verkeersdienste, het gesê Amanda Fojo was omstreeks 07:00 besig om ŉ boete aan ŉ taxibestuurder uit te skryf, toe ŉ motor langs haar stilgehou het. Die motoris het gevra of Fojo hulle na die Mowbray-kraamhospitaal kan vergesel omdat die passasier in die motor in kraam was. “Fojo het die situasie opgesom en besef die baba sou enige oomblik arriveer. Sy het daarom haar verloskundige-vaardighede ingespan en gehelp om ŉ gesonde babaseuntjie in die lewe te bring,” het Coleman gesê. Verkeersbeamptes het daarna die ma en die baba na die hospitaal vergesel. Die ma en baba is gelukkig en gesond.